MWANDISHI WETU -DAR ES SALAAM  BARAZA la
Maaskofu wa Kanisa Katoliki nchini (TEC) limefanya mabadiliko katika maeneo
nane ya jinsi ya kutekeleza majukumu yake ya kiroho ikiwamo kuendesha ibada,ikiwa
ni njia ya kujikinga na maambukizi ya virusi vya corona kwa waumini wake. Uamuzi huo
wa Kanisa Katoliki umekuja  katika wakati
ambao idadi ya watu walioambukizwa virusi vya corona imepanda kwa kasi na
kufikia 94 kati yao 62 wakiwa wamebainika ndani ya wiki moja. Mbali na
hatua ilizochukua mwanzo kama kuweka utaratibu kwa waumini wake kunawa mikono
na kuweka umbali kati ya mtu na mtu wakati wa ibada, kanisa hilo sasa
limekwenda mbali na kutangaza kuzuia mikusanyiko ya waimba kwanya na wale
wanaofanya mafundisho ya sakramenti mbalimbali. Pamoja na
hayo pia limetoa mwongozo kwa makasisi wake wanaoendesha ibada kwa kujikinga
kwa dawa, hali kadhalika vifaa wanavyotumia kama microphone, kupunguza muda wa
ibada, na zaidi limesitisha sherehe za ndoa. Taarifa iliyotolewa
juzi na kusainiwa na Katibu Mkuu wa TEC, Padri Charles Kitima, na kabla ya hapo
mahojiano yaliyofanyika kati yake na gazeti dada la hili la MTANZANIA, TEC
imefikia uamuzi huo  kutokana na kile
ilichosema kuwa maambukizi mengi ya virusi vya corona yanaonekana pia kutoka
kwenye misongamano ya watu wengi. KWAYA/MAFUNDISHO Kuhusu
kwanya TEC imetangaza kusitisha mazoezi ya yanayofanyika kwenye mikusanyiko  pamoja na uimbaji wa kwenye ibada. Kwa  mujibu wa taarifa hiyo ya TEC, vilevile
imesitisha mafundisho ya dini kwa watoto na makundi mengine kwa njia ya
mikusanyiko. “Mafundisho
yanaweza kufanywa kwa njia nyingine mfano kuelekeza watoto wajisomee Katekisimu
ama njia nyingine za mitandao”. Pamoja na
hilo, TEC pia imewataka wanaoidhinisha ibada waangalie suala la muda, kwamba
ibada zisiwe ndefu. “Tunaomba
waidhinishaji wa ibada na huduma mbalimbali za kikatoliki wazingatie masharti
ya umbali kati ya mtu na mtu, matumizi ya microphone, kunawa mikono kabla ya
kuingia kanisani pia kunyunyiza dawa vifaa vya ibada. “Na yule
anayetoa huduma ajikinge kwa umakini na kuongozwa na ueledi husika kiafya kadri
ya majukumu yake mfano kuwahudumia wagonjwa , kuendesha ibada ya mazishi
nakadhalika,” inasomeka taarifa hiyo. Pia TEC
imewataka maketekista  wanaokaa na wahitaji
wa huduma za kiroho waeleweshwe na kupewa vifaa kujikinga, kufanya usafi na
unyunyizaji dawa.  HATUJAZUIA
NDOA,TUMESITISHA SHEREHE  Kanisa hilo
pia limesema halijasitisha ndoa, bali kilichozuiliwa ni sherehe zinazoambatana
na tukio hilo ili kuepuka kusambaa kwa maambukizi ya virusi vya corona.  Limewashauri
waumini wake kama kuna uwezekano wasogeze mbele matukio mbalimbali hadi janga
hilo liishe ili waje kufanya pamoja na sherehe. Akizungumza na
gazeti dada la hili la MTANZANIA Juzi Katibu Mkuu  huyo wa TEC, Padri Kitima, alisema sakramenti
zitaendelea kutolewa kwa kuzingatia maelekezo ya kitaalamu. “Kuna
sakramenti nyingine kama mtu amekaribia kufa huwezi kumnyima ubatizo, huwezi
kumnyima kupokea sakramenti ya ndoa, lazima itatolewa, unakuta (mtu) ni mgonjwa
na padri ameelekezwa namna ya kutoa (sakramenti) kulingana na mazingira
asiambukizwe na asiambukize wengine,” alisema Padri Kitima.  Alisema kuna
mazoea ya watu kuingiza shamra shamra ambayo ni hulka ya binadamu, lakini
akasisitiza kuwa zinahatarisha zaidi kazi ya kuzuia maambukizi. “Kama
unadhani lazima mtoto wako apate ubatizo, kipaimara hakuna shida, masharti
ndiyo hayo, au nyie wachumba wawili mnasema tulishapanga kufunga ndoa mwezi wa
nne, mje kanisani mtafunga mko wawili na wasimamizi kwa umbali wa mita moja
moja, lakini hakuna sherehe,” alisema Padri Kitima. Alisisitiza
katika kupambana na janga la corona, waumini wote wazingatie Serikali inaagiza
nini katika kufanya shughuli za kikatoliki. “Katika vita
hivi tunaongozwa na sheria na taratibu zilizowekwa na Serikali, maelekezo ya
Wizara ya Afya na mengine yanayotolewa na waziri mkuu, hivyo kikanisa huo ndio
utaratibu tunaoufuata. “Serikali
imesema zingatia umbali wa mtu na mtu katika kutoa huduma yoyote zingatia
umbali, kuna ‘physical’ na ‘social distance’, kuna huduma zingine ambazo
tumezizoea na tuna desturi zetu kama kanisa. “Sakramenti
inaleta furaha, amani, mshikamano wa kijamii, inaunganisha familia, koo, huwezi
kusema wasije watu wengine katika saktramenti kama hii… tafsiri iliyotolewa haikuwa
sahihi,” alisema Padri Kitima. WATOTO Alisema
pamoja na uhitaji wa kutoa mafundisho ya kidini kwa watoto, ni vyema wazazi na
walezi wakazingatia kutowakusanya pamoja. “Kwa mfano
nimemsikia waziri mkuu ameongea tusikusanye watoto kanisani ili kuwapa
mafundisho ya dini, maparoko wameshatoa taratibu mbalimbali, wazazi fundisheni
watoto na fanyeni sala na watoto kwenye familia mkiwa mmekaa mbalimbali. “Watoto ni
wengi na huwezi ‘kuwa–control’, mwingine ana umri mdogo haelewi ni kwanini
asikaribie kwa mkubwa wake, kwa dada yake au kwa kaka yake na ukimzuia anaanza
kulia. “Kwahiyo
unapokwenda kanisani umekaa naye karibu, ukikohoa unamwambukiza, sasa isiwe
sababu ya wewe kwenda kusali ukamwambukiza mtoto wako,” alisema Padri Kitima. Alisema pia
hivi sasa maaskofu wanatakafari zaidi kuhusu kuboresha mazingira mengine ya
sala ili kuhakikisha ibada zilizo na umuhimu mkubwa katika kupambana na corona
zinawekewa taratibu mbalimbali. “Mfano kama
ibada ilikuwa inachukua masaa mawili na nusu kwanini tusiifanye iwe ya saa
moja, kadiri unapowaweka watu muda mfupi unapunguza hatari ya maambukizi,”
alisema Padri Kitima.